DIICOT, descindere la cămătarii bucureșteni. Gruparea își teroriza victimele ca să le ia bunurile
- Ionel Sclavone
- 20 martie 2024, 11:58
DIICOT a descins la o grupare de cămătari din București și a reținut nouă persoane pentru audieri. Conform informațiilor furnizate de procurori, cămătarii, constituți într-o grupare infracțională, își teroriza victimele și le lua banii și bunurile.
Procurorii au anunțat că nouă persoane vor fi audiate, fiind reținute în urma mai multor percheziții. Operațiunea DIICOT s-a derulat la mai multe locații din Bucureşti, dar și din judeţele Ilfov şi Prahov.
Dosar penal făcut de DIICOT
Procurorii au anunțat că au deschis dosar penal pentru constituire a unui grup infracţional organizat, camătă, şantaj şi complicitate la şantaj. În cadrul acestei operațiuni, DIICOT și ofițerii de poliție judiciară au pus în aplicare 19 mandate de percheziție domiciliară. Sunt vizate locații de pe raza municipiului București și a județelor Ilfov și Prahova.
"În baza probatoriului administrat s-a reținut că, la începutul anului 2022, pe raza municipiului București, a fost constituit un grup infracțional organizat format din nouă membri, având ca scop comiterea infracțiunilor de camătă și șantaj", transmite DIICOT.
Conform sursei citate, din cercetări a rezultat că liderul grupării a oferit împrumuturi cu dobândă mai multor persoane, viitoare victime. Ulterior, împreună cu ceilalți membri ai grupului au recurs la amenințări și violență pentru a le lua bunurile sau pentru a obține diferite foloase.
"Din cercetările efectuate a rezultat că, unul dintre suspecți, lider al grupului infracțional organizat, a oferit împrumuturi cu dobândă, ca îndeletnicire, mai multor persoane vătămate, iar ulterior, împreună sau cu sprijinul celorlalți membri, le-au amenințat cu acte de violență ori au exercitat asupra lor și a membrilor de familie presiuni psihice inducându-le o stare de puternică temere pentru a obține de la acestea, bunuri sau foloase patrimoniale necuvenite", se arată în comunicatul DIICOT.
Procurorii au formulat acuzații grave
Potrivit procurorior care investighează cazul, din cercetările efectuate a mai reieșit că gruparea de cămătari a încercat să preia casa uneia dintre victime. În acest sens, susține DIICOT, cămătarii au recurs la acte de constrângere și amenințări. Ei i-au luat documentele personale, tocmai pentru a o determina să renunțe la proprietate.
"De asemenea, invocând o datorie a uneia dintre victime, au menținut-o prin acte de constrângere (preluarea documentelor personale și amenințări) în stare de dependență financiară în scopul obținerii unui imobil, proprietatea acesteia", se mai arată în comunicatul de presă DIICOT.
În acest context, nouă persoane au fost duse pentru audieri la sediul Direcției de Investigare a Infracțiunilor de Criminalitate Organizată și Terorism – Structura Centrală. Acestea vor apărea în fața procurorilor DIICOT.
DIICOT s-a bazat pe Poliția Capitalei
Conform comunicatului de presă în cadrul acestei anchete, procurorii s-au bazat pe polițiștii din cadrul DGPMB. De asemenea, au participat la investigație și lucrătorii de poliție din cadrul Brigăzii de Combatere a Criminalității Organizate Ploiești.
La acțiune participă şi jandarmi din cadrul Brigăzii Speciale de Intervenție a Jandarmeriei. Suportul de specialitate a fost asigurat de către Biroul Tehnic din cadrul DIICOT și Direcția de Operațiuni Speciale din cadrul Poliției Române.
"Facem precizarea că pe întreg parcursul procesului penal, persoanele cercetate beneficiază de drepturile și garanțiile procesuale prevăzute de Codul de procedură penală, precum și de prezumția de nevinovăție", se mai arată în comunicat.